Lester Burnham (Kevin Spacey) on õnnetu hädavares, keda tema abikaasa Carol (Annette Bening) ja tütar Jane (Thora Birch) peavad täielikuks nulliks, kes on häbiplekiks kogu perele. Kõik muutub päeval, mil Lester näeb tütre klassiõde Angelat (Mena Suvari), kes mõjub mehele nagu ergutav süst peale 20 aastat  kestnud koomat. Sellest hetkest ei mõtle Lester enam muust kui Angelast ning otsustab end kokku võtta, hakates treenima, saates kuradile oma ülemuse ning pannes kinni oma kaagutava naise suu. Ta ei tea, et tema kannapöördel saavad olema väga kaugeleulatuvad tagajärjed.    "Tabamatu ilu" on teravmeelne draamakomöödia, mis suudab olla samaaegselt nii pööraselt naljakas kui sügavalt liigutav. Hetkel 8 Oscarile kandideeriv film on võitnud juba terve rea auhindu, kaasa arvatud Kuldgloobused parima  filmi, -lavastaja ja -stsenaariumi kategooriates, ning seisab praktiliselt kõigis eelmise aasta kümne parima filmi edetabelites, mida maailma erinevad väljaanded ning kriitikute ühendused koostanud on. Peaosades Oscari-võitja Kevin Spacey ("Tavalised kahtlusalused"), Annette Bening ("Marss ründab!"), Mena Suvari ("Kuum pirukas"), Thora Birch (Patriot Games), Wes Bentley (Beloved), Peter Gallagher (While You Were Sleeping) ja Chris Cooper (Lone Star). Selle filmiga teeb kinodebüüdi seni teatris tegutsenud  lavastaja Sam Mendes (Cabaret).